«Пшэплъ плъыжьхэм» щагъакIуэ махуэ гукъинэжхэр
Джыбыл Башир и цIэр зезыхьэ, сабийхэм я узыншагъэр щрагъэфIэкIуэж «Пшэплъ плъыжьхэр» центрыр Дзэлыкъуэ куейм и ныбжьыщIэхэм я гъэмахуэ зыгъэпсэхугъуэр щагъэкIуэну фIыуэ ялъагъу щIыпIэщ.
Илъэс 40 и пэкIэ КПСС-м и Дзэлыкъуэ райкомым и япэ секретару щыта Джыбыл Башир и жэрдэмкIэ, районым ит колхозхэм зэгъусэу яухуауэ щыта «Пшэплъ плъыжьхэр» зыгъэпсэхупIэр нобэми куэдым ягу дохьэ. Гъэ къэс мыбы я узыншагъэр щрагъэфIэкIуэж щIыналъэм и еджакIуэ 300-м щIигъум. Псом япэ ирагъэщ унагъуэшхуэхэм, хуэмыщIахэм къыхэкIа цIыкIухэр, сабий зеиншэхэмрэ адэ-анэхэм я нэIэм щIэмыту къэнахэмрэ. Мы гъэм апхуэдэ сабийуэ 210-м зыщагъэпсэхуащ «Пшэплъ плъыжьхэм».
Районым и щIыпIэ нэхъ дахэ дыдэр, Малкэ псым и Iуфэр, зи хэщIапIэ, узыншагъэр щрагъэфIэкIуэж центрыр сыт и лъэныкъуэкIи зыхуей хуэзэу зыщагъэпсэхуным хуэщIащ. Сабийхэр унэ цIыкIу зэпэщхэм щIэсщ, лагерым и пщIантIэм псыгуэн дэтщ, щыджэгу, макъамэ пэшхэр, футбол губгъуэ яIэщ. Лагерым щыIэ нэхъ цIыкIу дыдэхэр я благъэ-Iыхьлыхэм яхуэмызэшын папщIэ, «адэ-анэхэм я махуэ» щхьэхуэхэр хахащ.
Иджыпсту лагерым зыщагъэпсэху ещанэ гупым. Абыхэм я махуэхэр нэгузыужьу, щIэщыгъуэу екIуэкIын папщIэ яхуеблэгъэнущ районым и артистхэр, хабзэхъумэ IэнатIэм, мафIэс къэмыгъэхъунымкIэ IуэхущIапIэм я лэжьакIуэхэр. БалигъыпIэ имыува ныбжьыщIэхэм я IуэхухэмкIэ къэпщытакIуэ гупым я лIыкIуэхэм сабийхэм псалъэмакъ щхьэпхэр драгъэкIуэкIынущ, зэпеуэ зэхуэмыдэхэр къыхузэрагъэпэщынущ.
Бжьахъуэ Маринетэ.
